Ben Gazzara

Benas Gazara (; 1930 m. rugpjūčio 28 d. – 2012 m. vasario 3 d.) buvo amerikiečių aktorius, pelnęs Emmy apdovanojimą.

Biografija 
Gazara gimė Niujorke, išeivių iš Italijos Angelinos ir Antonio šeimoje. Mokėsi keliose mokyklose, paskutinioji buvo Šv. Simono mokykla Bronkse. Vėliau jis įstojo į Niujorko miesto koledžą studijuoti elektros inžinerijos, tačiau po 2 metų susidomėjo aktoryste ir metė mokslus. Jis įstojo į teatro mokyklą, vadinamą „Dramos dirbtuvėmis“ (), vadovaujamą vokiečių režisieriaus Erwin Piscator.

1953 m. Gazara debiutavo nedideliais vaidmenimis keliuose TV serialuose („Treasury Men in Action“, „Danger“), tačiau tuo pat metu sulaukė pripažinimo Brodvėjuje, pasirodęs spektaklyje „End as a Man“, o pripažinimą pelnė pjesėje pagal Tennessee Williams pjesę „Katė ant įkaitusio skardinio stogo“ 1955 m.

1957 m. jis pirmą kartą filmavosi kine, juostoje „The Strange One“, o 1959 m. pasirodė teisminėje dramoje „Anatomy of a Murder“. Vis tik save jis laikė pirmiausia scenos aktoriumi ir mieliau rinkosi vaidmenis teatre negu kine. 1960 m. jis pirmą kartą nusifilmavo Europoje, italų režisieriaus Mario Monicelli komedijoje „Džojos juokas“. 

7 dešimtmetyje jis daug filmavosi televizijoje (serialai „Arrest and Trail“, „Run for Your Life“). Už vaidmenį pastarajame 1967 ir 1968 m. jis buvo du kartus nominuotas Emmy ir tris kartus Auksiniam gaubliui (1966–68 m.) kaip geriausias aktorius.

8 dešimtmetyje Gazara pradėjo bendradarbiauti su režisieriumi John Cassavetes. Pirmasis filmas pasirodė 1970 m. ir vadinosi „Husbands“ (kitos juostos – „The Killing of Chinese Bookie“ ir „Opening Night“). 1972 m. jis vaidino juostoje „Pursuit“, kuri buvo rašytojo ir scenaristo Michael Crichton režisūrinis debiutas. Tais pačiais metais Italijoje jis nusifilmavo kriminaliniame trileryje „Afyon oppio“. 1974 m. pasirodė mini serialas „QB VII“, laimėjęs 6 Emmy apdovanojimus, o 1975 m. aktorius įkūnijo gangsterį Al Capone biografiniame filme „Capone“. Greta šių filmų jis ir toliau vaidino teatre bei buvo nominuotas „Tony“ premijai (viso 3 kartus).
9 dešimtmetyje Gazara vėl filmavosi Italijoje: „Įprasto pamišimo istorija“, „Mergina iš Triesto“, „Padorus skandalas“ ir kt. Už vaidmenį TV filme „An Early Frost“ 1985 m. vėl buvo nominuotas Emmy. 

Paskutiniame praėjusio amžiaus dešimtmetyje aktorius toliau intensyviai filmavosi („Didysis Lebovskis“, „Semo vasara“, „Tomo Krauno afera“). 

Ir sulaukęs 70-ies, Gazara vaidino Brodvėjuje, kol 2003 m. pagaliau pelnė Emmy apdovanojimą (TV filmas „Hysterical Blindness“). 2005 m. jis pasirodė mini seriale „Pope John Paul II“.

Asmeninis gyvenimas 

Gazara buvo vedęs 3 kartus:
 aktorę Louise Erickson (1951–1957)
 aktorę Janice Rule (1961–1979) (duktė Elizabeth)
 modelį Elke Krivat (1982 – iki jo mirties 2012 m.) (įdukrinta šios duktė Danja iš ankstesniės santuokos)

Po skyrybų su pirmąja žmona Gazara buvo susižadėjęs su aktore Elaine Stritch, taip pat buvo gandų apie jo romaną su Audrey Hepburn (jiedu vaidino filmuose „Kraujo ryšys“ (1979) ir „Jie visi juokėsi“ (1981)).

1999 m. jam buvo diagnozuotas gerklės vėžys. 2005 m. aktorius patyrė širdies smūgį, o 2012 m. mirė nuo kasos vėžio. Jo kūnas buvo kremuotas.

Dalinė filmografija 
 Žmogžudystės anatomija (1959)
 Džojos juokas (1960)
 Jeigu šiandien antradienis, vadinasi mes Belgijoje (1969)
 Kraujo ryšys (1979)
 Jie visi juokėsi (1981) 
 Įprasto pamišimo istorija (1981)
 Mergina iš Triesto (1982)
 Padorus skandalas (1984)
 Namas prie kelio (1989)
 Buffalo 66 (1998)
 Didysis Lebovskis (1998)
 Tomo Krauno afera (1999)
 Semo vasara (1999)
 Dogvilis (2003)

Pagrindiniai apdovanojimai 
 Emmy – geriausias antrojo plano aktorius (2003)
 Emmy (nominacija) – geriausias aktorius (1967, 1968, 1986)
 David di Donatello (nominacija) – geriausias aktorius (1985)
 Auksinis gaublys (nominacija) – geriausias aktorius (1966–1968)
 Auksinė avietė (nominacija) – blogiausias antrojo plano aktorius (1983, 1990)

Nuorodos 

 IMDb profilis

Šaltiniai 

JAV aktoriai